Boere moet ligloop vir dié slenterBoere moet ligloop vir gewetenlose en gesiglose misdadigers wat die Covid-19 hulpfonds in hulle slenter gebruik. (Foto: Moritz Bechert, Pixabay) Misdadigers wat hulle glo as staatsamptenare voordoen, probeer boere se behoefte aan hulpfinansiering uitbuit. Die beweerde swendelaars stuur teksboodskappe vir niksvermoedende boere wat aansoek om ŉ landbou-Covid-19-hulpfonds gedoen het, en bied aan om hul aansoeke te versnel as hulle R2 000 in ŉ bankrekening inbetaal. Die teksboodskap lui soos volg: “Ons sien jy het verlede jaar aansoek gedoen om ŉ landbou-Covid-19-fonds van R50 000. Ons wil dit vinnig verwerk. Stuur R2 000 sodat ons dit voor Desember kan afhandel. Capitec Bank W. WALSH Rek no: 1332654701 Takkode 470010.” Die departement van landbou, grondhervorming en landelike ontwikkeling het dit onomwonde gestel dat dié boodskap baie duidelik ŉ bedrogspul is en gesê hulle wil graag lede van die publiek, veral boere, waarsku teen skelms wat hulle as staatsamptenare voordoen. Die departement doen ook ŉ beroep op alle boere om versigtig te wees vir hierdie bedrieglike aktiwiteite wat deur anonieme en gewetenlose mense gekoördineer word. “Boere en lede van die publiek moet weet dat hulle nie geld vir enige staatsdiens hoef te betaal nie, veral nie vir ŉ landbouhulpfonds wat ten doel het om die trefslag van Covid-19 te versag nie.” Die departement sê hulle het reeds al die aansoeke wat van boere ontvang is, afgehandel en die proses is nou gesluit. Die boere is per teksboodskappe in kennis gestel of hul aansoeke suksesvol was.